DA Den Europæiske Unions Tidende C 52/5

HØRINGSKONSULENTENS ENDELIGE RAPPORT

I SAG COMP/M.3333 — SONY/BMG

(udarbejdet i henhold til artikel 15 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2005/C 52/04)

(EØS-relevant tekst)

Udkastet til beslutning giver anledning til følgende bemærkninger:

Skriftlig procedure

Der erindres om, at den 9. januar 2004 indgav Bertelsmann AG og Sony Corporation of America (1), der tilhører den japanske Sony-koncern, anmeldelse til Kommissionen af fusionen mellem deres internationale pladeselskaber i overensstemmelse med artikel 4 i Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser (2) (fusionsforordningen).

Ved beslutning af 12. februar 2004 indledte Kommissionen en procedure i henhold til fusionsforordningens artikel 6, stk. 1, litra c).

Proceduren blev stillet i bero fra den 7. april til den 5. maj 2004 i henhold til fusionsforordningens artikel 11, stk. 5, eftersom parterne ikke havde givet et fyldestgørende svar på en begæring om oplysninger.

Der blev udsendt en klagepunktsmeddelelse til de anmeldende parter den 24. maj 2004.

De anmeldende parter blev anmodet om at indsende deres svar senest den 9. juni 2004. Denne frist blev overholdt.

Aktindsigt

De anmeldende parter blev indrømmet aktindsigt den 19. maj 2004.

Efter et møde mellem mig selv, repræsentanterne for de anmeldende parter og sagsbehandlerne den 1. juni 2004 gav jeg de anmeldende parter adgang til en række supplerende oplysninger indeholdt i Kommissionens sagsakter.

Med det formål at give de anmeldende parters økonomiske eksperter adgang til fortrolige oplysninger afleveret af tredjeparter i Kommissionens datalokale underskrev økonomerne en fortrolighedserklæring, der forinden var blevet godkendt af Universal Music international, Warner Music Group og EMI Group. Efter aftale med de anmeldende parter og de pågældende tredjeparter førte jeg tilsyn med, at erklæringen blev overholdt.

Endelig blev de anmeldende parter indrømmet yderligere aktindsigt den 10. juni 2004, hvor de fik udleveret en ikke-fortrolig version af dokumenterne fra European Broadcasting Association og Apple Computer Inc.

Inddragelse af tredjeparter

Jeg anerkendte følgende virksomheder som tredjeparter efter artikel 11, litra c), i Kommissionens forordning (EF) nr. 447/98: Apple Computer Inc., Universal Music International, Syndicat des Détaillants Spécialisés du Disque og Union des Producteurs Phonographiques Français Indépendants, European Consumer's Organisation, European Broadcasting Union, Playlouder, IMPALA, International Music Managers Forum, Swedish Society of Popular Music Composers, EMI Group, Warner Music Group, Time Warner Inc. Med det formål at underrette dem om procedurens art og indhold, jf. artikel 16 i Kommissionens forordning (EF) nr. 447/98, tilsendte Generaldirektoratet for Konkurrence dem en ikke-fortrolig version af klagepunktsmeddelelsen.

Mundtlig høring

Der blev afholdt en mundtlig høring den 14. og 15. juni 2004.

De fleste af de tredjeparter, der havde deltaget i proceduren, deltog også i den mundtlige høring.

EMI Group og Warner Music Group anmodede om tilladelse til at deltage i den mundtlige høring som observatører. Som jeg allerede tidligere havde meddelt de to selskaber skriftligt, mener jeg ikke, at interesserede tredjeparter skal kunne deltage i høringer, hvis de ikke agter at yde et aktivt bidrag hertil. Derfor blev deres deltagelse gjort betinget af, at de ville være rede til at redegøre for deres egne synspunkter under høringen. Da de ikke kunne garantere dette, kunne de ikke gives adgang til høringen.

Selv om de ikke fik adgang til den mundtlige høring, mener jeg, at såvel disse to selskaber som andre tredjeparter har haft tilstrækkelige muligheder for at deltage i proceduren og gøre Kommissionens tjenestegrene bekendte med deres synspunkter. Alle tredjeparter har haft mulighed for at få et indgående kendskab til de spørgsmål, der er blevet behandlet som led i proceduren. Nogle tredjeparter ydede væsentlige bidrag til Kommissionens analyse såvel før udsendelsen af klagepunktsmeddelelsen som efter modtagelsen af den ikke-fortrolige version af klagepunktsmeddelelsen.

Med henvisning til parternes svar på klagepunktsmeddelelsen og deres forklaringer under den mundtlige høring har Generaldirektoratet for Konkurrence konkluderet, at der ikke var hold i de klagepunkter, det havde formuleret i klagepunktmeddelelsen.

I lyset af det foregående finder jeg, at samtlige parter i denne procedure har haft lejlighed til at blive hørt.

Bruxelles, den 13. juli 2004. (underskrevet) Serge DURANDE

(1) I det følgende benævnt »de anmeldende parter«.

(2) EFT L 395 af 30.12.1989, s. 1; berigtiget i EFT L 257 af 21.9.1990, s. 13. Senest ændret ved forordning (EF) nr. 1319/97 (EFT L 180 af 9.7.1997, s. 1; berigtiget i EFT L 40 af 13.2.1998, s. 17).